钦定古今图书集成/明伦汇编/交谊典/第064卷 > 《上李相公启》前人
## 钦定古今图书集成/明伦汇编/交谊典/第064卷 > 《上李相公启》前人

某启：去年国子主簿杨归厚致书相庆。伏承相公言
及废锢，愍色甚深。哀仲翔之久谪，恕元直之方寸。思
振淹之道，广锡类之仁。远聆一言，如受华衮。自不窥
墙仞，九年于玆。高卑邈殊，礼数悬绝。虽身居废地，而
心恃至公。伏以相公久以讦谋，参于宥密。材既为时
而出，道以得君而专。令发于流水之源，化行犹偃草
之易。习强伉者自纳于轨物，困杼轴者咸跻于仁寿。
六辔在手，平衡居心，运思于陶冶之间，宣猷于鱼水
之际。然能轸念废物，远哀穷途。嗟哉小生，有足悲者，
内无手足之助，外乏强近之亲。为学苦心，本求荣养，
得罪由己，翻乃贻忧。扪躬自劾，愧入肌骨。祸起飞语，
刑极沦胥。心因病怯，气以愁耗。近者否运将泰，仁人
持衡。伏惟推曾、闵之怀，怜乌鸟之志，处夔龙之位，伤
屈贾之心。沛然垂光，昭振幽蛰，言出口吻，泽濡寰区。
昔者行苇勿伤，枯骼犹掩，哀老以出币，愍穷而开怀。
无情异类，尚或婴虑。顾惟江干逐客，曾是相府故人，
言念材能，诚无所取，譬诸飞走，庸或知恩。呜呼！以不
驻之光阴，抱无涯之忧悔，当可封之至理，为永废之
穷人。闻弦尚惊，危心不定，垂耳斯久，长鸣恐悲，肠回
泪尽，言不宣意。谨启。